TUT-werkers staak oor uitkontrakteringArgieffoto van die Tshwane Universiteit van Tegnologie Sekuriteit-, skoonmaak- en kosmaakpersoneel by die Tshwane Universiteit van Tegnologie (TUT) oor die hele Tshwane sal Woensdag begin staak omdat die bestuur volgens hulle nie sy belofte nakom om die uitkontraktering van werkers te beëindig en die ooreengekome salarisverhogings in te stel nie. #Outsourcingmustfall het in ŉ verklaring gesê TUT tender glo vir nuwe sekuriteitsbeamptes en betaal die “ingekontrakteerde” tuinwerkers minder as die ooreengekome minimum loon. “Dit lei tot ernstige ontevredenheid onder die werkers,” het hulle gesê. Die besluit om te staak is geneem by ŉ vergadering wat op 20 Mei deur #outsourcingmustfall-werkers byeengeroep is. “Die meer as 700 sekuriteitswerkers in kontrakdiens van Smada en Mafoko het verwag om einde Junie 2017 ingekontrakteer te word. Nou is hulle onseker oor hul poste as nuwe kontrakteurs moontlik nuwe werkers aanstel,” het #outsourcingmustfall gesê. Volgens hulle is die tuinwerkers ook aangestel vir R3 800 eerder as die R5 000 waarop hulle ooreengekom het. “Talle ouer werkers is eenvoudig nie in diens geneem nie sodat TUT pensioenverantwoordelikhede kan vryspring. Dit dompel ouer mense in armoede,” het #outsourcingmustfall gesê. Hulle het bygevoeg die kosmaakpersoneel van Capitol Caterers en die skoonmakers van Selahle is nou in ŉ moeilike posisie geplaas, want hul indiensneming vind maandeliks plaas. “Hul kontrakte het lankal reeds verval, maar daar is steeds nie ŉ datum vir vaste aanstelling bepaal nie,” het #outsourcingmustfall gesê. Werkers in dié posisie sukkel glo om kredietwaardig verklaar te word of vir hul toekoms te beplan. “Werkers eis dat die nuwe sekuriteitstenders onttrek word. Net dan sal ons bereid wees om saam te werk,” het #outsourcingmustfall gesê. Willa de Ruyter, woordvoerder van TUT, het aan Maroela Media bevestig daar is protesaksie op die Pretoria-kampus. “Dis ŉ baie klein groepie en die polisie is op die toneel om die situasie te monitor,” het De Ruyter gesê. Volgens haar sal klasse normaalweg voortgaan en het die bestuur met die hoofde van afdelings kontak gemaak om met hul personeel te gesels. “Die stellings wat hulle maak, is baie vaag; die groot probleem nou is die sekuriteit. Die besluit wat egter deur die raad geneem is wat inkontraktering betref, is dat sekuriteit uitgekontrakteer sal word. Dit is alles onderhewig aan finansiële volhoubaarheid vir die instansie, en dit is bloot die geval wat die sekuriteitswerkers betref. Die proses is nog aan die gang,” het De Ruyter verduidelik.